২০১২-এর বইমেলায় ঘামসূত্র বেরিয়ে গেল। বের হয়েই গেল, ঠেকানো গেল না। আমরাও কিনে বাড়িতে নিয়ে এসে পড়ে ফেললাম। ঘামসূত্র টোকন ঠাকুরের সর্বশেষ প্রকাশিত কবিতার বই, বের হয়েছে গদ্যপদ্য থেকে। ঘামসূত্র পাঠের অভিজ্ঞতা অন্য যে-কোনো কবিতা পাঠের অভিজ্ঞতার চেয়ে একটু অন্যরকম। এই কবিতাগুলো টোকন ঠাকুরের কবিতার মতো যতটা, ঠিক টোকন ঠাকুরের মতোও ততোটা। ‘কবিতার পাঠ সবসময়ই কম। কে জানে, এতেই কবিতার মঙ্গল! তারপরও কারো কারো কবিতা পাঠককেই ডাক দেয়, টান দেয়, পাঠিকাকে শিস দেয়। টোকন ঠাকুরের কবিতাও ডাক পাড়ে, টান মারে, শিস দেয়। কারণ, টোকন ঠাকুরের কবিতায় লুক্কায়িত মায়ালাবণ্যের ধুধু কিংবা রসব্যঞ্জনার মধু একান্তই টোকনের নিজস্ব। সেই ধুধু, সেই মধু মনোযোগ দিয়ে কবিতাগুলো পাঠ করলেই আস্বাদিত হবে।’ ফ্ল্যাপে লেখা এই কথাগুলোর সঙ্গে একাত্ম হয়ে যাই পড়তে গিয়েই।